arnastofnun/IGC-2024 huggingface dataset:
Hjólreiðabraut meðfram Þingvallavegi Þingsályktunartillaga - þingskjal nr. 268

133. löggjafarþing 2006–2007.

Þskj. 268 - 265. mál.

Tillaga til þingsályktunar um hjólreiðabraut meðfram Þingvallavegi.

Flm.: Mörður Árnason, Þórunn Sveinbjarnardóttir, Björgvin G. Sigurðsson,

Guðrún Ögmundsdóttir, Össur Skarphéðinsson.

Alþingi ályktar að fela samgönguráðherra að undirbúa lögn hjólreiðabrautar meðfram Þingvallavegi. Samgönguráðherra leggi haustið 2007 fyrir Alþingi skýrslu um hvernig heppilegast sé að leggja slíka braut og hver sé líklegur kostnaður við verkið.

Greinargerð.

Hjólreiðar hafa mjög aukist í landinu að undanförnu og sveitarfélög mörg hver tekið aukið tillit til þeirra með hjólreiðastígum. Skort hefur á slíkt tillit við framkvæmdir hins opinbera, og raunar hafar hjólreiðamenn verið gerðir útlægir við stórvirki í vegamálum að undanförnu, sbr. bæði Hvalfjarðargöng og Reykjanesbraut. Haldi svo fram sem horfir er ekki líklegt að innlendir menn hefji að ráði hjólreiðar á þjóðvegum, og einnig má gera ráð fyrir að þeim erlendu ferðamönnum fækki sem vekja sér þann faramáta. Þó skortir ekki yfirlýsingar um hollustu og nytsemi hjólreiða fyrir einstaklinginn, fjölskylduna og samfélagið allt, m.a. í ritum frá samgönguráðuneytinu og í samgönguáætlun.

Fyrir Alþingi liggur nú í fjórða sinn þingsályktunartillaga Kolbrúnar Halldórsdóttur o.fl. þingmanna, úr öllum þingflokkum, um stofnbrautakerfi fyrir hjólreiðar (82. mál, þskj. 82). Hér er lagt til að samgönguráðherra reki af sér slyðruorð gagnvart hjólreiðum með því að hefja undirbúning einnar tiltekinnar hjólreiðabrautar, í þeirri von að reynsla sem fengist af þeirri ráðagerð – og framkvæmd síðar – gæti létt Vegagerðinni og öðrum framkvæmdaraðilum róðurinn síðar við verkefni á borð við það sem ráð er fyrir gert í fyrrnefndri tillögu.

Leiðin frá Vesturlandsvegi að Þingvöllum varð fyrir valinu vegna ábendingar frá reyndum hjólreiðamanni. Þar er allajafna ekki mikil umferð en oft ekið hratt. Prófa mætti eftir atvikum sérstaka hjólreiðabraut til hliðar við veginn eða sérmerkta braut á veginum sjálfum. Leiðin er talsvert hjóluð, enda eru Þingvellir í ágætri fjarlægð frá höfuðborgarsvæðinu fyrir sæmilega hjólreiðamenn, t.d. til helgarferðar, og staðurinn er að vonum ákjósanlegur áfangastaður erlendra ferðamanna. Vegna sögu staðarins og sérstakrar stöðu þjóðgarðsins þar er við hæfi að greiða sem flestum för á Þingvöll. Þá er hjólreiðabraut sem tengir Þingvelli við mesta þéttbýli landsins í góðu samræmi við skuldbindingar Íslendinga í tengslum við skráningu Þingvalla á heimsminjaskrá UNESCO.
Heimili fyrir fjölfatlaða á Suðurnesjum Þingsályktunartillaga - þingskjal nr. 31

133. löggjafarþing 2006–2007.

Þskj. 31 - 31. mál.

Flutningsmenn.

Tillaga til þingsályktunar um stofnun heimilis fyrir fjölfatlaða einstaklinga á Suðurnesjum.

Flm.: Gunnar Örlygsson, Drífa Hjartardóttir, Guðjón Hjörleifsson,

Kjartan Ólafsson, Hjálmar Árnason.

Alþingi ályktar að fela félagsmálaráðherra, í samráði við samtök sem vinna að málefnum fatlaðra, að hefja undirbúning að stofnun heimilis fyrir fjölfatlaða einstaklinga er verði staðsett á Suðurnesjum.

Stefnt verði nú þegar að úrlausn fyrir einstaklinga sem eru á neyðarlista hjá Svæðisskrifstofu fatlaðra á Reykjanesi og eigi síðar en árið 2008 verði búsetuúrræði fyrir fjölfatlaða einstaklinga komin í viðunandi horf.

Greinargerð.

Með þingsályktunartillögu þessari beinir Alþingi því til félagsmálaráðherra að hann hefjist handa við stofnun heimilis fyrir fjölfatlaða einstaklinga á Suðurnesjum. Skal ráðherra hafa samráð við aðila sem beita sér fyrir réttindum fatlaðra, svo sem Þroskahjálp, Svæðisskrifstofu fatlaðra á Reykjanesi, Samband sveitarfélaga á Suðurnesjum og önnur félagasamtök eða stofnanir sem geta lagt málinu lið.

Einstaklingar á biðlista eftir búsetu sem eru með lögheimili í Grindavík, Reykjanesbæ, Sandgerði eða Vogum eru nú 18 talsins. Á aldrinum 18 ára og eldri eru tólf á biðlista og þar af eru tveir fjölfatlaðir, fjórir með geðfötlun og sex með annars konar fötlun (þroskahömlun o.fl.). Börn á biðlistum, þ.e. einstaklingar yngri en 18 ára, eru alls sex. Þar af er einn fjölfatlaður einstaklingur, tveir með einhverfu og þrír með annars konar fötlun (þroskahömlun, atferlistruflun o.fl.).

Staðan er þannig að einn hinna fullorðnu einstaklinga er á neyðarlista og þarf framtíðarúrræði sem allra fyrst, þrír einstaklingar eru vistaðir tímabundið úti á landi en þrír eða fjórir geðfatlaðir fá búsetuúrræði snemma árs 2007. Tvö barnanna eru í brýnni þörf fyrir búsetuúrræði nú þegar. Hins vegar þola hin einhverja bið til viðbótar. Öll þessi börn njóta stoðúrræða á borð við stuðningsfjölskyldur og skammtímavistun.

Á þessari upptalningu má sjá að brýn þörf er á búsetuúrræðum fyrir fjölfatlaða einstaklinga á Suðurnesjum.
Skilgreining á háskólastigi Þingsályktunartillaga - þingskjal nr. 32

133. löggjafarþing 2006–2007.

Þskj. 32 - 32. mál.

Tillaga til þingsályktunar um skilgreiningu á háskólastigi.

Flm.: Hjálmar Árnason, Dagný Jónsdóttir.

Alþingi ályktar að fela menntamálaráðherra að skipa nefnd til að skilgreina stöðu og hlutverk skóla á háskólastigi. Nefndin fjalli um hlutverk skólanna út frá kennsluhlutverki, rannsóknarskyldu, stjórnun, samþættingu, verkaskiptingu og öðrum þáttum er máli skipta. Niðurstöður nefndarinnar verði kynntar Alþingi fyrir 1. apríl 2007. Nefndin verði skipuð þremur fulltrúum, tilnefndum af menntamálaráðherra. Nefndin leiti álits og samráðs starfandi háskóla, rannsóknarstofnana, samtaka námsmanna og annarra er tengjast háskólastarfi.

Greinargerð.

Tillaga þessi var áður flutt á 132. löggjafarþingi (39. mál).

Sú ánægjulega þróun hefur átt sér stað að frá árinu 2000 hefur nemendum á háskólastigi fjölgað um yfir 50%. Markviss menntastefna virðist skila árangri og má ætla að hækkað menntunarstig þjóðarinnar skili framförum á flestum sviðum mannlífs á komandi árum. Þá hefur skólum á háskólastigi fjölgað á allra síðustu árum og munu nú vera níu talsins. Af umræðunni má ráða að nokkuð sé á reiki hvernig skólar á háskólastigi séu skilgreindir og hvert hlutverk þeirra sé talið. Þannig er á stundum gerður greinarmunur á háskóla í merkingunni kennslu- og rannsóknarstofnun og háskóla með áherslu á kennslu til hagnýtra starfa. Markmið tillögunnar er að láta skoða þessar skilgreiningar og draga fram tillögur til breytinga, sé þeirra talin þörf. Mikilsvert er að menntastefna þjóðarinnar á þessu sviði sé skýr og skilvirk þannig að hver skóli þjóni þeim markmiðum sem honum er ætlað. Þá gerir tillagan jafnframt ráð fyrir því að skoðað verði hvort auka megi verkaskiptingu, samþættingu eða jafnvel sameiginlega stjórn eins eða fleiri skóla á háskólastigi þannig að starf skólanna, fjármögnun og stjórnun verði sem skilvirkust og fjármunum til háskólastigsins sé varið á sem skynsamlegastan hátt. Mikilvægt er í þessari vinnu að líta til og virða sem mest sjálfstæði einstakra skóla.

Lagt er til að menntamálaráðherra skipi þriggja manna nefnd án tilnefningar til að gera fyrrgreinda úttekt og leggi niðurstöður þeirrar nefndar fyrir Alþingi fyrir 1. apríl 2007. Lögð er áhersla á að nefndin leiti eftir umsögnum og áliti sem flestra er tengjast háskólastarfi þannig að sem gleggst mynd fáist af stöðunni.
Samningur milli ríkja Fríverslunarsamtaka Evrópu og Tollabandalags Suður-Afríkuríkja Nefndarálit - þingskjal nr. 453

133. löggjafarþing 2006–2007.

Þskj. 453 - 351. mál.

Nefndarálit um fullgildingu fríverslunarsamnings milli ríkja Fríverslunarsamtaka Evrópu og Tollabandalags Suður-Afríkuríkja.

Frá utanríkismálanefnd.

Nefndin hefur fjallað um málið og fengið á sinn fund Benedikt Jónsson og Friðrik Jónsson frá utanríkisráðuneyti.

Með tillögunni er leitað heimildar Alþingis til að fullgilda fríverslunarsamning milli aðildarríkja Fríverslunarsamtaka Evrópu (European Free Trade Association, EFTA, sem Ísland, Liechtenstein, Noregur og Sviss eru aðilar að) og Tollabandalags Suður-Afríkuríkja (South African Customs Union, SACU, sem Botsvana, Lesótó, Namibía, Suður-Afríka og Svasíland eru aðilar að) sem undirritaður var í júní og júlí 2006 á Höfn í Hornafirði, í Genf, Gabarone og Pretoríu.

Samningurinn kveður á um lækkun og afnám tolla á iðnaðarvörum, sjávarafurðum og unnum landbúnaðarvörum auk þess sem í honum eru ákvæði um vernd fjárfestinga og hugverkaréttinda, þjónustuviðskipti, samkeppnismál og úrlausn deilumála. Í samningnum er tekið tillit til mismunandi þróunarstigs aðildarlandanna. Ísland, ásamt Noregi og Sviss, hefur jafnramt undirritað tvíhliða samning við aðlidarríki SACU og munu þeir samningar öðlast gildi á sama tíma og fríverslunarsamningurinn.

Nefndin leggur til að tillagan verði samþykkt.

Alþingi, 23. nóv. 2006.

Halldór Blöndal,

form.

Bjarni Benediktsson,

frsm.

Dagný Jónsdóttir.

Drífa Hjartardóttir.

Jón Gunnarsson.

Sæunn Stefánsdóttir.
Göngubrú yfir Ölfusá Þingsályktunartillaga - þingskjal nr. 46

133. löggjafarþing 2006–2007.

Þskj. 46 - 46. mál.

Flutningsmenn. Dagsetning.

Tillaga til þingsályktunar um úttekt á gerð göngubrúar yfir Ölfusá við Selfoss.

Flm.: Kjartan Ólafsson, Drífa Hjartardóttir, Guðjón Hjörleifsson, Jón Gunnarsson,

Lúðvík Bergvinsson, Magnús Þór Hafsteinsson, Björgvin G. Sigurðsson.

Alþingi ályktar að fela samgönguráðherra að láta meta kosti þess að gera göngubrú yfir Ölfusá við Selfoss og meta kostnað við slíka framkvæmd. Úttekt á framkvæmdinni og kostnaðarmat liggi fyrir 1. mars 2007.

Greinargerð.

Tillaga þessi var áður flutt á 132. löggjafarþingi (38. mál). Með henni er lagt til að Alþingi feli samgönguráðherra að láta meta kosti þess að gera göngubrú yfir Ölfusá við Selfoss og meta kostnað við slíka framkvæmd. Lagt er til að úttektin og kostnaðarmat liggi fyrir 1. mars 2007.

Þegar Ölfusá var brúuð við Selfoss myndaðist strax byggð sunnan árinnar og þar er meginíbúðarbyggðin nú auk þess sem aðalatvinnustarfsemin hefur verið sunnan árinnar. Þó hefur alla tíð verið nokkur íbúðarbyggð norðan Ölfusár og má ætla að um 200 íbúar sem tilheyra Selfossi búi þar, auk íbúa úr Árbæjarbyggð í Ölfusi. Atvinnurekstur hefur einnig verið norðan árinnar í fjölda ára og hefur Sláturfélag Suðurlands verið fjölmennasti vinnustaðurinn. Hin síðari ár hefur atvinnurekstur norðan Ölfusár aukist og ætla má að nú séu um 250–300 störf í þeim fjölbreyttu fyrirtækjum sem starfrækt eru á svæðinu. Þá hefur sveitarfélagið Árborg skipulagt stærra svæði norðan Ölfusár fyrir atvinnustarfsemi. Einnig má benda á að Hellisskógur, sem er eitt aðalútivistarsvæði Selfoss, er einmitt norðan Ölfusár.

Með síaukinni umferð um Ölfusárbrú, ekki hvað síst þungaflutningum, er ljóst að þrengt hefur verið að gangandi umferð á brúnni. Því miður hafa oftsinnis orðið óhöpp við handrið sem aðskilur gangandi vegfarendur og ökutæki á Ölfusárbrú en hingað til hafa ekki orðið slys á fólki í þessum óhöppum.

Nú hefur um alllangt skeið legið fyrir í aðalskipulagi að ný brú yrði byggð yfir Ölfusá við Laugardæli og þar með yrði þungaflutningum beint norður og austur fyrir Selfoss. Þessi brú er enn ekki komin á samræmda samgönguáætlun, en vegna mikillar umferðaraukningar mun þess líklega ekki langt að bíða. Þar sem ný brú við Laugardæli er ekki væntanleg allra næstu ár má ætla að göngubrú yfir Ölfusá við Selfoss sé brýnt verkefni þar sem umferð gangandi vegfarenda hefur aukist og mun aukast verulega á næstu árum.
Samningur milli ríkja Fríverslunarsamtaka Evrópu og Tollabandalags Suður-Afríkuríkja Þingsályktun - þingskjal nr. 466

133. löggjafarþing 2006–2007.

Nr. 1/133.

Þskj. 466 - 351. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Tollabandalags Suður-Afríkuríkja.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli aðildarríkja Fríverslunarsamtaka Evrópu og Tollabandalags Suður-Afríkuríkja sem undirritaður var í júní og júlí 2006 á Höfn í Hornafirði, í Genf, Gabarone og Pretoríu.

Samþykkt á Alþingi 24. nóvember 2006.
Breyting á IX. viðauka við EES-samninginn Nefndarálit - þingskjal nr. 480

133. löggjafarþing 2006–2007.

Þskj. 480 - 348. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 65/2005, um breytingu á IX. viðauka (Fjármálaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Berglindi Ásgeirsdóttur, Ólöfu Hrefnu Kristjánsdóttur og Sesselju Sigurðardóttur frá utanríkisráðuneyti og Harald Örn Ólafsson og Hrein Hrafnkelsson frá iðnaðar- og viðskiptaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 65/2005 frá 29. apríl 2005, um breytingu á IX. viðauka (Fjármálaþjónusta) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2004/39/EB frá 21. apríl 2004 um markaði fyrir fjármálagerninga og um breytingu á tilskipunum ráðsins 85/611/EBE og 93/6/EBE og tilskipun Evrópuþingsins og ráðsins 2000/12/EB og um niðurfellingu á tilskipun ráðsins 93/22/EBE.

Tilskipun 2004/39/EB er rammatilskipun sem tekur á helstu grunnþáttum verðbréfamarkaða, hún miðar m.a. að því að styrkja innri markaði ESB á sviði fjárfestingarþjónustu og kveður á um meginreglur um starfsemi fjármálafyritækja sem stunda verðbréfaviðskipti, sem og um skipulega verðbréfamarkaði. Tilskipunin nemur úr gildi og kemur í stað tilskipunar ráðsins 93/22/EBE um fjárfestingarþjónustu á sviði verðbréfaviðskipta.

Innleiðing tilskipunarinnar kallar á lagabreytingar hér á landi.

Nefndin leggur til að tillagan verði samþykkt.

Alþingi, 28. nóv. 2006.

Halldór Blöndal,

form., frsm.

Össur Skarphéðinsson.

Jón Kristjánsson.

Drífa Hjartardóttir.

Jón Gunnarsson.
Breyting á XXII. viðauka við EES-samninginn Nefndarálit - þingskjal nr. 481

133. löggjafarþing 2006–2007.

Þskj. 481 - 349. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 70/2005, um breytingu á XXII. viðauka (Félagaréttur) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Berglindi Ásgeirsdóttur, Ólöfu Hrefnu Kristjánsdóttur og Sesselju Sigurðardóttur frá utanríkisráðuneyti og Harald Örn Ólafsson og Hrein Hrafnkelsson frá iðnaðar- og viðskiptaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 70/2005 frá 29. apríl 2005, um breytingu á XXII. viðauka (Félagaréttur) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2004/25/EB frá 21. apríl 2004 um yfirtökutilboð.

Tilskipun Evrópuþingsins og ráðsins 2004/25/EB miðar að því að samræma og styrkja reglur um yfirtökutilboð í Evrópu og tryggja jafna meðferð og aukin réttindi hluthafa í yfirtökum. Í tilskipuninni, sem nær til félaga sem fengið hafa skráningu fyrir einn eða fleiri flokka hlutabréfa á skipulagðan verðbréfamarkað, eru sett lágmarksskilyrði sem ná bæði til skyldubundinna tilboða og almennra valfrjálsra tilboða, en aðildarríkjum er heimilt að setja fleiri skilyrði og strangari ákvæði en kveðið er á um í tilskipuninni.

Innleiðing tilskipunarinnar kallar á lagabreytingar hér á landi en meginhluti tilskipunarinnar hefur hefur þegar verið innleiddur með lögum.

Nefndin leggur til að tillagan verði samþykkt.

Alþingi, 28. nóv. 2006.

Halldór Blöndal,

form., frsm.

Össur Skarphéðinsson.

Jón Kristjánsson.

Drífa Hjartardóttir.

Jón Gunnarsson.
Vegagerð um Stórasand Þingsályktunartillaga - þingskjal nr. 59

133. löggjafarþing 2006–2007.

Þskj. 59 - 59. mál.

Tillaga til þingsályktunar um vegagerð um Stórasand.

Flm.: Halldór Blöndal, Guðmundur Hallvarðsson,

Birkir J. Jónsson, Arnbjörg Sveinsdóttir, Gunnar Örlygsson,

Einar Már Sigurðarson, Sigurður Kári Kristjánsson.

Alþingi ályktar að fela samgönguráðherra að undirbúa og hrinda í framkvæmd nauðsynlegum rannsóknum og mælingum til þess að hægt sé að setja veg frá Norðurárdal í Skagafirði um Stórasand til Borgarfjarðar í mat á umhverfisáhrifum svo fljótt sem kostur er. Vegurinn verði í flokki C1, sem er 7,5 metra breiður vegur með bundnu slitlagi. Hafa skal í huga að þessi framkvæmd sé öll eða að hluta unnin sem einkaframkvæmd og að kostnaður við hana greiðist með veggjöldum eftir því sem eðlilegt er. Vegurinn sé tekinn inn í næstu samgönguáætlun eins og hún verður lögð fyrir Alþingi.

Greinargerð.

Tillaga þessi er endurflutt og fylgdi henni svofelld greinargerð:

Tillaga til þingsályktunar um veg frá Norðurárdal um Stórasand til Borgarfjarðar var lögð fyrir 130. löggjafarþing 2003–2004 með ítarlegri greinargerð, sem ekki er endurprentuð hér, þar sem hún er öllum tiltæk á netinu, og vísast til hennar (þskj. 1322, 864. mál). Rétt er þó að fara nokkrum orðum um tillöguna.

Fyrr á þessu ári var stofnað hlutafélag á Akureyri, Norðurvegur, sem hefur það að markmiði að leggja veg bundnu slitlagi yfir Kjöl niður í Skagafjörð í Norðurárdal sunnan Blöndulóns og sé staðið undir kostnaði með veggjöldum, eftir því sem eðlilegt getur talist. Sunnlendingar hafa sýnt þessari framkvæmd mikinn áhuga.

Undirbúningur að vegi frá Gjábakka um Lyngdalsheiði til Laugarvatns er á lokastigi. Gera verður ráð fyrir því, að umferðin um Kjöl fari um þennan nýja veg um Þingvöll til Reykjavíkur, sem mun kalla á vegabætur um þjóðgarðinn nema annað komi til. Í þessu sambandi skiptir ekki máli, þótt gámaumferð verði beint frá þessu svæði og látin fara Hellisheiði. Eftir sem áður munu einkabílar og hópferðabílar fara um Þingvöll af augljósum ástæðum, enda styst.

Á undanförnum árum hefur verið unnið að því að byggja upp veginn um Uxahryggi og í samgönguáætlun er gert ráð fyrir uppbyggðum vegi með bundnu slitlagi um Kaldadal. Er ekkert nema gott um það að segja, enda liggur í augum uppi, að það kallar á nýjan veg eftir vesturbakka Almannagjár og síðan sunnan í Ármannsfelli norður á bóginn. Vegurinn mun þá að mestu leyti liggja utan þjóðgarðsins í staðinn fyrir að fara niður í hann eins og nú er.

Vegur um Stórasand styttir leiðina milli Akureyrar og Reykjavíkur um u.þ.b. 40 km og 40 km til viðbótar, ef farið er um Kaldadal. Þetta verður falleg leið og einn af kostum hennar er, að hún mun hlífa þjóðgarðinum á Þingvöllum við gegnumakstri. Þess er því að vænta, að tillaga þessi fái góðar undirtektir.

Loks er þess að geta, að þess er víða krafist nú, að Reykjavíkurflugvöllur verði lagður niður. Fyrirséð er, að áætlunarflug milli Akureyrar og Reykjavíkur leggst niður um leið eða því sem næst.

Vafalaust er, að vegur um Stórasand er sú vegaframkvæmd utan nábýlis Reykjavíkur, sem mesta arðsemi hefur. Að því ber að hyggja.
Breyting á IX. viðauka við EES-samninginn Þingsályktun - þingskjal nr. 607

133. löggjafarþing 2006–2007.

Nr. 2/133.

Þskj. 607 - 348. mál.

Þingsályktun um staðfestingu ákvörðunar sameiginlegu EES-nefndarinnar nr. 65/2005, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 65/2005 frá 29. apríl 2005, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2004/39/EB frá 21. apríl 2004 um markaði fyrir fjármálagerninga og um breytingu á tilskipunum ráðsins 85/611/EBE og 93/6/EBE og tilskipun Evrópuþingsins og ráðsins 2000/12/EB og um niðurfellingu á tilskipun ráðsins 93/22/EBE.

Samþykkt á Alþingi 8. desember 2006.
Breyting á XXII. viðauka við EES-samninginn Þingsályktun - þingskjal nr. 608

133. löggjafarþing 2006–2007.

Nr. 3/133.

Þskj. 608 - 349. mál.

Þingsályktun um staðfestingu ákvörðunar sameiginlegu EES-nefndarinnar nr. 70/2005, um breytingu á XXII. viðauka (Félagaréttur) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 70/2005 frá 29. apríl 2005, um breytingu á XXII. viðauka (Félagaréttur) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2004/25/EB frá 21. apríl 2004 um yfirtökutilboð.

Samþykkt á Alþingi 8. desember 2006.
Þjóðhátíðarsjóður Nefndarálit - þingskjal nr. 621

133. löggjafarþing 2006–2007.

Þskj. 621 - 356. mál.

Nefndarálit um till. til þál. um að leggja niður Þjóðhátíðarsjóð.

Frá allsherjarnefnd.

Nefndin hefur fjallað um málið.

Í tillögunni er kveðið á um starfslok Þjóðhátíðarsjóðs sem stofnaður var í tilefni af 1100 ára búsetu á Íslandi árið 1974.

Þar sem ráðstöfunartekjur sjóðsins hafa dregist verulega saman og ekki hafa fundist aðrir tekjumöguleikar fyrir hann er í samræmi við 11. gr. skipulagsskrár sjóðsins lagt til að heimilað verði að leggja niður starfsemi sjóðsins frá og með árinu 2011.

Nefndin leggur til að tillagan verði samþykkt óbreytt.

Alþingi, 8. des. 2006.

Guðjón Ólafur Jónsson,

varaform., frsm.

Ágúst Ólafur Ágústsson.

Björgvin G. Sigurðsson.

Birgir Ármannsson.

Guðrún Ögmundsdóttir.

Sigurður Kári Kristjánsson.

Þórdís Sigurðardóttir.
Frestun á fundum Alþingis Þingsályktun - þingskjal nr. 669

133. löggjafarþing 2006–2007.

Nr. 4/133.

Þskj. 669 - 458. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 9. desember 2006 eða síðar, ef nauðsyn krefur, til 15. janúar 2007.

Samþykkt á Alþingi 9. desember 2006.
Samkomulag við Færeyjar og Grænland um skipti á ræðismönnum Þingsályktunartillaga - þingskjal nr. 69

133. löggjafarþing 2006–2007.

Þskj. 69 - 69. mál.

Tillaga til þingsályktunar um samkomulag við Færeyjar og Grænland um skipti á ræðismönnum.

Flm.: Halldór Blöndal, Anna Kristín Gunnarsdóttir, Hjálmar Árnason,

Sigurrós Þorgrímsdóttir, Guðrún Ögmundsdóttir, Sigurjón Þórðarson.

Alþingi skorar á ríkisstjórnina, í samráði við landsstjórnir Færeyja og Grænlands, að gera með sér samkomulag um að löndin skiptist á ræðismönnum. Löndin eru hvött til að koma sér upp sameiginlegum ræðismannsskrifstofum.

Greinargerð.

Tillaga þessi er sett fram á grundvelli ályktunar Vestnorræna ráðsins nr. 2/2006 sem samþykkt var á ársfundi ráðsins 21. ágúst 2006 í Þórshöfn í Færeyjum. Ályktun ráðsins hljóðar svo í íslenskri þýðingu:

„Vestnorræna ráðið skorar á ríkisstjórnir Íslands, Færeyja og Grænlands að gera með sér samkomulag um að löndin skiptist á ræðismönnum. Löndin eru hvött til að koma sér upp sameiginlegum ræðismannsskrifstofum.

Rökstuðningur.

Löng hefð er fyrir jákvæðu og víðtæku samstarfi vestnorrænna þjóða. Þær eru næstu og nánustu nágrannar og hafa öldum saman átt með sér náin og góð vináttu- og nágrannatengsl. Jafnframt hefur verið nokkuð algengt að íbúar hafi flust milli landanna, starfað þar og búið.

Tengsl og samstarf landanna vex stöðugt að umfangi og vilji er í löndunum til að styrkja það enn frekar. Vestnorræna ráðið hefur árum saman unnið að því að efla tengslin og auka samstarf milli stjórnvalda landanna, íbúanna, atvinnulífs og vinnumarkaðar.

Ríki stofna oft ræðismannsskrifstofur og sendiráð í löndum sem þau tengjast nánum böndum, hafa víðtækt samstarf og/eða viðskipti við. Vestnorræna ráðið álítur að til þess að efla sík tengsl sé afar mikilvægt að löndin komi á fót launuðum ræðismannsskrifstofum, sem hafi diplómatíska stöðu, eða viðskiptafulltrúum hvert í annars löndum. Það mun auðvelda fólki að flytja milli landanna og starfa þar. Sömuleiðis mundi það efla möguleika vestnorræns atvinnulífs til að efla starfsemi sína landanna á milli. Síðast en ekki síst yrði það liður í að tryggja borgurum Vestur-Norðurlanda réttindi og hagsmuni ef þeir flytjast milli landanna.

Vestnorræna ráðið álítur það eðlilegt framhald langrar og jákvæðrar hefðar vestnorrænnar samvinnu að löndin stofni ræðismannsskrifstofur með diplómatíska stöðu hvert í annars löndum og hvetur því stjórnir landanna til að semja um stofnun ræðismannsskrifstofa með diplómatíska stöðu.“